'Kabeldiewe' binne ure ná rooftog vasgetrek | Maroela Media
Twee van die verdagtes wat in hegtenis geneem is. Foto: SAPD
Drie vermeende koperkabeldiewe is Donderdagoggend vasgetrek enkele ure nadat hulle 'n gewapende roof by 'n sakeperseel in Centurion uitgevoer het.
Konst. Tumisang Moloto, woordvoerder van die polisie, het gesê drie gewapende rowers het Woensdag omstreeks 23:30 op die perseel in Sunderland Ridge toegeslaan. "Die rowers het na bewering 'n veiligheidswag by die sakeperseel op Ellmanstraat met 'n vuurwapen gedreig en hom gedwing om op die grond te lê. Hulle het met koperkabels op die vlug geslaan," het Moloto gesê.
Die rooftog is vinnig by die SAPD en Tshwane-metropolisie aangemeld wat dadelik op die uitkyk vir die verdagtes was. Omstreeks 02:00 het polisiebeamptes drie verdagte mans gesien wat 'n sak deur 'n beboste gebied in die rigting van die Mooiplaas informele nedersetting gedra het. "Die polisie het die verdagtes voorgekeer en deursoek en koperkabels is in hul besit gevind. Die verdagtes is op die plek in hegtenis geneem," het Moloto gesê.
Die vuurwapen en gereedskap waarop die polisie beslag gelê het. Foto: SAPD
Volgens Moloto het nadere ondersoek daartoe gelei dat die polisie ook op 'n vuurwapen beslag gelê het wat vermoedelik vroeër tydens die rooftog by die sakeperseel gebruik is.
'n Saak van gewapende roof, die besit van gesteelde goedere en die onwettige besit van 'n vuurwapen word deur die Erasmia-polisie ondersoek. Die verdagtes, onderskeidelik 31, 36 en 39 jaar oud, sal binnekort in die Atteridgeville-landdroshof verskyn.